เมื่อเดือนที่แล้วได้ออกทริปกับเพื่อนๆ ไปปั่นจักรยานที่สนามเขียว เสร็จแล้วเลยแวะมาหาอะไรรองท้องที่ Mega Bangna มาตั้งแต่ตอนห้างเปิดเพราะหิวโหยมาจากการเสียพลังงาน ปรากฎว่ายังไม่มีร้านไหนพร้อมขายเลย พวกเราสิงห์นักปั่นสรุปว่าจะทานกันที่ร้านนี้เพราะร่างกายต้องการโปรตีนอย่างแรง หิวขนาดต้องขอเข้าไปนั่งรอในร้านกดดันเชฟว่าเมื่อไหร่จะเปิดครัวสักที พวกเราหิวแล้ว ^_^

ผมไม่รู้ว่าร้านนี้ทำไมถึงตั้งชื่อ Hippotamus ก็ไม่รู้ ฟังดูช่างแสลงหูเสียเหลือเกิน ฮิปโปกับการกินจุมันมาคู่กัน เพราะฉะนั้นกลุ่มคนรักสุขภาพจะถูกตกสำรวจไปในทันที เอาเป็นว่าเขาบอกว่ามันคือร้านที่ได้รับอิทธิพลมาจากประเทศฝรั่งเศส เหลือบไปดูเมนูก็ไม่ยักจะเห็น foei gras, escargot มีแต่สเต็ก สลัด ฯลฯ ฉะนั้นผมว่าหมวดร้านอาหารที่ถูกต้องน่าจะเป็นหมวด Steakhouse สไตล์ Sizzler หรือ Santafe มากกว่านะ

เขียนอินโทรมายืดยาว คิดเสียว่ากำลังรอพนักงานมาจดออเดอร์อยู่ละกัน ในที่สุดเมื่อครัวพร้อมแล้ว เราก็บรรจงสั่งอาหารตามลิสต์นี้ครับ
1) BBQ Ribs (489 บาท) ถ้าจำไม่ผิดน่าจะเป็นแบบ Full rack นะครับ อร่อยพอใช้ได้
2) Big Chef Sald (279 บาท) สลัดหน้าตาดูดี แต่เห็น dressing แล้วไม่น่าจะเพื่อสุขภาพเท่าไหร่
3) Say's Cheese & Fries (189 บาท) เมนูจากจานเยิ้มขนาดนี้ เป็น French Fries ราดด้วยชีสและเบคอน มันช่างน่ากินอะไรเยี่ยงนี้ ใครคิดจะสั่งเมนูนี้ บอกไว้ก่อนเลยว่าไม่อ้วนเอาเท่าไร (มั๊ง)
4) Combo (239 บาท) จำไม่ได้ว่าเป็น combo อะไรกับอะไรบ้าง แต่ที่แน่ๆ คือทุกเมนูที่เป็น Platter เขาจะมีให้เลือก Sauces (Bearnaise Sauce, Roquefort cheese, BBQ, Thai Spicy, Pepper, Stewed Shallot) และ Side dishes (French fries, Potato gratin, baked potato, mashed potato, mixed vegetables, ratatouille และข้าว) ในบรรดาซอสทั้งหมด โดยความเห็นส่วนตัวผมชอบ Pepper กับ Bearnaise Sauce ครับ ส่วน Side dishes นี่ต้อง French fries กับมันบด กราแตงนี่เลี่ยนไปหน่อย
5) Pork Tenderloin + Sausages (359 บาท) ไส้กรอกพอใช้ได้ แต่สำหรับเนื้อหมู ผมว่าเนื้อซี่โครงอร่อยกว่าครับ
6) Salmon Steak (339 บาท) ปกติครับ

เบ็ดเสร็จมื้อนี้ทานไป ค่าเสียหายทั้งหมด 2,412 บาท รวม service charge 10% และ vat 7% กินกัน 7 คน ตกเฉลี่ยต่อหัว 300 กว่าบาท ก็นับว่าไม่เลวร้ายซะทีเดียว ผมชอบบรรยากาศร้านนะ ใช้สีแดง ดูโดดเด่นดี การบริการก็นับว่าใช้ได้ ให้กลับมากินอีกได้ แต่คงไม่บ่อยนัก เพราะกลัวอ้วนคร้าบ

